Il-Ħamis, 9 ta' Marzu X'ħasbu dawn tal-Labour li se jgħaddu minn fuqna u nibqgħu ċassi!? Mhux meta għandna lil Simon tagħna u lil Salvu Mallia! Issa aħna waħħalniehulhom għax Simon tagħna rrapporta lill-Awditur Ġenerali u lill-Kummissjoni Elettorali. U mela ħasbu li se jagħlqulu ħalqu. Lil Simon tagħna ħadd u xejn ma jagħlaqlu ħalqu, għax Simon tagħna mhu fil-but ta' ħadd. Simon tagħna mhux għall-bejgħ, jagħtuh kemm jagħtuh eluf ta' ewro, bi ksur tal-liġijiet u mhux. Viva Simon, Viva Simon, ħej! Il-Ġimgħa, 10 ta' Marzu Ħawditni mhux ftit is-sentenza tal-Qorti fil-konfront ta' Toni Bezzina. Jekk fhimt sew, il-Qorti kkonfermat li Toni Bezzina bagħat ħaddiema tal-gvern jagħmlu xogħol fil-każin tagħna taż-Żurrieq, kiteb affidavit għall-ħaddiema involuti, u ħa hu stess lill-istess ħaddiema għand in-nutar, naħseb jien, biex jikkonfermaw bil-ġurament l-affidavit li kitbilhom huwa. Insomma x'fhimt jien ma jiswa xejn. L-aqwa li Simon tagħna m'għandhux għalfejn ikeċċi lil Toni Bezzina, aktar u aktar għax Toni mhux wieħed minn dawk li qed jaħdmu biex itellfuna l-elezzjoni. Ara kieku kien wieħed minn dawk, kieku Simon tagħna kien jurih il-bieb ta' barra f'inqas minn minuta. Is-Sibt, 11 ta' Marzu Mamma mia! Ma rnexxilhomx jagħlqu ħalq Simon tagħna, issa se jagħmlu minn kollox biex jagħlqu ħalq dik tal-Bidnija. Għamlulha 19-il libell. Iżda jien konvint li mhux se jirnexxilhom, għax dik ma tibża' minn ħadd u tiġi taqa' u tqum minn kollox u minn kulħadd. Anzi jien ngħid li aktar se jifferoċjawha għax dik 'champion' tad-demokrazija. U fuq kollox, jekk teħilhom żgur li mhix se tiftaqar għax Simon tagħna jaħseb fiha. Jekk ma jsib lil ħadd biex iħallashomlha, nagħmlulha ġabra. Jien minn tal-ewwel inkun li nagħti imqar ċenteżmu! Il-Ħadd, 12 ta' Marzu Jien mhux se nagħti kasu l-istħarriġ tal-Maltatoday għax dak sar qabel it-terremot li ħass Simon tagħna biss. Li kieku sar wara t-terremot li ħass Simon tagħna biss, kieku nini nini Joseph Muscat igawdi aktar fiduċja minn Simon. Kieku nini nini tal-Labour jirbħu l-elezzjoni. Issa taraw kif meta l-istħarriġ isir wara t-terremot li ħass Simon tagħna biss, l-affarijiet jinqalbu ta' taħt fuq. M'għandix dubju li l-istħarriġ li jmiss se jurina li fl-elezzjoni li ġejja se nagħtuhom tkaxkira ferm akbar milli tawna huma erba' snin ilu. It-Tnejn, 13 ta' Marzu Għall-erwieħ! Kont inkwetat mhux ftit għax kont qed naħseb li Marlene Farrugia kien reġa' bdielha u kienet se tabbanduna lil Simon tagħna wara t-terremot li ħass Simon tagħna biss. Imma kont imqarraq għax illum għamlitha ċara li għadha lesta tagħmel koalizzjoni ma' Simon tagħna. Issa żgur li m'għandux għalfejn jinkwieta Simon tagħna għax wara l-appoġġ li tah il-bieraħ Salvu Mallia, jista' jserraħ rasu li miegħu se jkollu wkoll lil Marlene. Għax għandna lil Simon magħna, aħna magħqudin.... It-Tlieta, 14 ta' Marzu Mhux ta' b'xejn li Simon tagħna għandu kuraġġ kbir! Madwaru għandu nies li ma jaqtgħu qalbhom qatt. Fost dawn hemm David Casa li ta' kull ġimgħa, fil-kitbiet tiegħu jfaħħar lil Simon tagħna. David ilu mhux ftit jistad biex forsi l-Unjoni Ewropea b'xi mod teħodha kontra l-Gvern ta' Joseph Muscat. Ma qatax qalbu minkejja li tal-Unjoni Ewropea ma kinux taw kasu meta kien qalilhom li t-tħejjijiet għall-Presidenza kienu qed isiru minn nies dilettanti. Issa pprova jġib kundanna fuq dak li għamel Chris Cardona lil dik tal-Bidnija. Ħalliha li ma ġabhiex żewġ, għax tal-Unjoni Ewropea qalulu li ma jindaħlux. Imma m'għandix dubju li David jerġa' jipprova! L-Erbgħa, 15 ta' Marzu Ma nafx x'inhu jagħtih Simon tagħna! Donnu li dan l-aħħar ħlief fuq terremoti mhux joħlom. Issa jrid jagħmel terremot flimkien ma' Joseph Muscat. Imma Joseph Muscat mhux fit-terremoti moħħu. Moħħu f'dawk l-imniefaħ ta' invoices. Naħseb li ma tkunx idea ħażina jekk Simon tagħna jgħidlu li ma jistax jippubblika dawk l-invoices għax inqerdu b'xi wieħed mit-terremoti li qiegħed joħlom bihom. B'hekk lil Joseph Muscat jaqtagħlu l-għatx bil-perżuta!